અમેરિકાના વર્લ્ડ ટ્રેડ સેન્ટર પર આતંકવાદી હુમલો કરવા માટે આતંકવાદીઓએ જે ફંડ એકઠું કર્યું હતું તે રૂપિયા કોલકત્તાથી ગયા હતા..! જાણીને આંચકો લાગ્યો હશે. પણ, દેશની અનેક સુરક્ષા એજન્સીઓ અને પોલીસ અધિકારીઓ આ વાત જાણે છે. દેશની એક જાણીતી શૂઝ બ્રાન્ડના માલિકનું કોલકત્તામાંથી અપહરણ કરાયું હતુ. તેમને છોડવા માટે કરોડો રૂપિયાની ખંડણી માંગવામાં આવી. પોલીસ આ વેપારીને છોડાવી લે તે પહેલા ભાવતાલ કરીને અપહરણકારોએ ૪ કરોડની ખંડણી વસૂલી હતી. આ ખંડણીના રૂપિયા આંગડિયા પેઢી થકી દુબઇ પહોંચ્યા હતા. આ ખંડણી પૈકીના ૪૮ લાખ રૂપિયા ત્યારે અમેરિકન વર્લ્ડ ટ્રેડ સેન્ટર પર હુમલો કરવાની તૈયારી કરી રહેલા આતંકી સંગઠન પાસે પહોંચ્યા હતા અને હુમલાના ‘ખર્ચ’માં વપરાયા પણ ખરા. આ વાતનો ઉલ્લેખ પૂર્વ CBI ચીફ નિરજકુમારે લખેલી પુસ્તક ‘ડાયલ ડી ફોન ડોન’માં પણ કર્યો છે.